જોકે આ ફાયદા સામે નુકસાન મોટું છે. ફિક્સિંગ અટકાવાનો તેનાથી સહેલો રસ્તો છે ક્રિકેટનું રાષ્ટ્રીયકરણ કરી નાખવું. ક્રિકેટરો અબજોની કમાણી કરે અને બાકીના સ્પોર્ટ્સમાં માત્ર હજારોની વાત ચાલતી હોય તે સ્થિતિ નિવારવી પડે. ક્રિકેટ, ટેનિસ, ફૂટબોલ બધામાં થતી દરેક પ્રકારની આવક એક જગ્યાએ એકઠી થાય. તેમાંથી સમાન રીતે બધી જ રમતોના ખેલાડીઓને મહેનતાણું મળે તેવી સમાજવાદી વ્યવસ્થા કરવામાં આવે તો પૈસા ખાતર થતા ખેલ બંધ થાય. ખેલ પાછળનો ઉદ્દેશ તંદુરસ્ત સ્પર્ધા અને રમાવાનો આનંદ હોવો જોઈએ. માત્ર જીતવા માટે અને જીતીને તગડી કમાણી કરવા માટેનો ઉદ્દેશ સ્પોર્ટ્સમાં આવે ત્યારે તે રમત ના રહેતા બિઝનેસ બને છે. બિઝનેસ કરતાંય ધંધો બને અને તેમાં ધપલા થાય. ભારતમાં ક્રિકેટ, અમેરિકામાં બેઝબોલ, ગોલ્ફ અને ટેનિસ, યુરોપમાં ફૂટબોલ એમ જુદી જુદી રમતોમાં વધારે પડતું વ્યાપારીકરણ થયું છે. તે હટાવ્યા પછી કદાચ મર્યાદિત સ્વરૂપમાં બેટિંગ કાયદેસર કરાય તો ફાયદો થાય, નહિતો નુકસાન જ વધારે થાય.